钦定古今图书集成/历象汇编/岁功典/第091卷 > 《淮南子》 > 时则训
## 钦定古今图书集成/历象汇编/岁功典/第091卷 > 《淮南子》 > 时则训

“季冬之月，招摇指丑，昏娄中，旦氐中。其位北方，其日
壬癸，其虫介，其音羽，律中大吕，其数六，其味咸，其臭
腐，其祀井，祭先肾”，雁北乡，鹊加巢，雉雊，鸡呼卵。天子
衣黑衣，乘铁骊，服元玉，建元旗，食麦与彘，服八风水，
爨松燧火。北宫御女黑色，衣黑釆，击石磬，其兵铩，其
畜彘，朝于元堂右个。命有司大傩，旁磔，出土牛。命渔
师始渔，天子亲往射鱼，先荐寝庙。令民出五种。令农
计耦耕事，修耒耜，具田器。命乐师大合吹而罢。乃命
四监收秩薪，以供寝庙及百祀之薪燎。是月也，日穷
于次，月穷于纪，星周于天，岁将更始。令静农民，无有
所使。天子乃与公卿大夫饰国典，论时令，以待嗣岁
之宜。乃命太史次诸侯之列，赋之牺牲，以供皇天上
帝社稷之刍享。乃命同姓之国，供寝庙之刍豢，卿士
大夫至于庶民，供山林名川之祀。季冬行秋令，则白
露早降，介虫为祅，四鄙失保。行春令，则胎夭伤，国多
痼疾。命之曰“逆。”行夏令，则水潦败国，时雪不降，冰冻
消释。十二月官狱其树栎。